โบรกชี้ SET ผันผวน วิตก “เฟด” ขึ้นดอกเบี้ยแรง แนะลงทุน 9 หุ้นรับ “คนละครึ่ง เฟส 5”
“โกลเบล็ก” มอง SET ผันผวน กังวล “เฟด” ขึ้นดอกเบี้ยแรง แนะกลยุทธ์ลงทุนหุ้นรับธีม “คนละครึ่ง” TNP, KK, BJC, MAKRO, CBG, OSP, TKN, ICHI และ SAPPE
“โกลเบล็ก” มอง SET ผันผวน กังวล “เฟด” ขึ้นดอกเบี้ยแรง แนะกลยุทธ์ลงทุนหุ้นรับธีม “คนละครึ่ง” TNP, KK, BJC, MAKRO, CBG, OSP, TKN, ICHI และ SAPPE
29 ส.ค. 2565

นางสาววิลาสินี บุญมาสูงทรง ผู้อำนวยการฝ่ายวิจัย บล.โกลเบล็ก (GBS) ประเมินทิศทางตลาดหุ้นไทยในสัปดาห์นี้ยังแกว่งผันผวนคาดดัชนีเคลื่อนไหวในกรอบ 1,600-1,650 จุด โดยนักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ย 0.75% เป็นครั้งที่ 3 ในการประชุมนโยบายการเงินในเดือน ก.ย.นี้ ประกอบกับติดตามตัวเลข PMI ภาคการผลิต-ภาคบริการขั้นต้นเดือนส.ค.และตัวเลข PCE ในสัปดาห์นี้
อีกทั้งปัจจัยด้านสภาพอากาศของจีนที่รุนแรงมากขึ้นคาดว่าจะส่งผลต่อภาพรวมเศรษฐกิจของจีนได้ หลังจากหัวหน้านักเศรษฐศาสตร์ธนาคารฮั่งเส็งเปิดเผยว่าขณะนี้จีนกำลังเผชิญกับคลื่นความร้อนที่รุนแรง ซึ่งอาจส่งผลกระทบอย่างร้ายแรงต่อเศรษฐกิจของประเทศ
ขณะที่ศูนย์วิจัยเศรษฐกิจและธุรกิจ ธนาคารไทยพาณิชย์ (EIC) ประเมินว่าเศรษฐกิจโลกมีสัญญาณชะลอตัวลงและหลายตัวชี้วัดทางเศรษฐกิจสะท้อนความเสี่ยงที่เพิ่มขึ้นในระยะข้างหน้า โดยเศรษฐกิจสหรัฐฯ เข้าสู่ภาวะถดถอยทางเทคนิคในไตรมาส 2 ที่ผ่านมา
ส่วนปัจจัยในประเทศที่ยังคงต้องจับตา  อาทิ สภาอุตสาหกรรมแห่งประเทศไทย (ส.อ.ท.) แถลงยอดการผลิตและส่งออกรถยนต์ รถจักรยานยนต์และชิ้นส่วนยานยนต์, การจัดงาน “Thailand Focus 2022 ในหัวข้อ THE NEW HOPE” และสัปดาห์ที่ 4 กระทรวงพาณิชย์ แถลงตัวเลขการส่งออก-นำเข้า
ขณะที่ปัจจัยต่างประเทศ อาทิ ทางสหภาพยุโรป (อียู) รายงานดัชนีผู้จัดการฝ่ายจัดซื้อ (PMI) ภาคการผลิต-ภาคบริการขั้นต้นเดือนส.ค.  สหรัฐ รายงานดัชนีผู้จัดการฝ่ายจัดซื้อ (PMI) ภาคการผลิต-ภาคบริการขั้นต้นเดือน ส.ค. และยอดขายบ้านใหม่เดือนก.ค. สหรัฐ รายงานยอดสั่งซื้อสินค้าคงทนเดือน ก.ค. ยอดทำสัญญาขายบ้านที่รอปิดการขายเดือน ก.ค. และสต็อกน้ำมันรายสัปดาห์
รวมทั้งการประชุมประจำปีของเฟดที่เมืองแจ็กสันโฮล รัฐไวโอมิงหัวข้อ “Reassessing Constraints on the Economy and Policy” คาดว่าเฟดจะส่งสัญญาณเกี่ยวกับภาวะเศรษฐกิจสหรัฐ ทิศทางอัตราดอกเบี้ย รวมทั้งการปรับลดขนาดงบดุล (QT)
ดังนั้น แนะนำกลยุทธ์การลงทุนหุ้นที่ได้ประโยชน์จากโครงการคนละครึ่งเฟส 5 ได้แก่ TNP, KK, BJC, MAKRO, CBG, OSP, TKN, ICHI และ SAPPE
ส่วนทิศทางการลงทุนในทองคำ นายณัฐวุฒิ วงศ์เยาวรักษ์ ผู้อำนวยการฝ่ายวิจัย บล. โกลเบล็ก กล่าวว่า ในสัปดาห์นี้ยังคงต้องจับตาประกาศตัวเลขดัชนีฝ่ายจัดซื้อภาคบริการและการผลิตซึ่งคาดว่ายังคงแข็งแกร่ง อีกทั้งจับตาดัชนีเงินเฟ้อส่วนบุคคล Core PCE ในเดือนกรกฎาคมอาจอ่อนตัวตามเงินเฟ้อทั่วไปของสหรัฐ  เพราะราคาน้ำมันดิบที่เป็นสาเหตุหลักของเงินเฟ้อปรับตัวลดลงต่ำกว่าระดับ 90 เหรียญต่อบาร์เรล
ดังนั้นฝ่ายวิจัยประเมินว่าราคาทองคำเริ่ม Sideway ในกรอบ 1,730-1,775 เหรียญสหรัฐ/ออนซ์ เนื่องจากตลาดรับข่าวร้ายการขึ้นดอกเบี้ยช่วงกลางเดือน ก.ย.ไปแล้ว คำแนะนำหากลงมาไม่หลุดแนวรับให้เข้าซื้อ กลับตัวขึ้นไปไม่ผ่านแนวต้านให้เทขายทำกำไร